Héraðsdómur Reykjavíkur hafnaði laust fyrir hádegi kröfu ríkisins og mennta- og menningarmálaráðherra um að fella úr gildi úrskurð kærunefndar jafnréttismála um að ráðherra hefði brotið jafnréttislög. Ríkið greiðir allan málskostnað, fjórar og hálfa milljón. Ekki hefur náðst í ráðherra.
Kærunefnd jafnréttismála úrskurðaði í maí að Lilja Alfreðsdóttir, mennta- og menningarmálaráðherra og varaformaður Framsóknarflokksins, hefði brotið jafnréttislög með ráðningu Páls Magnússonar, bæjarritara Kópavogsbæjar og Framsóknarmanns, sem ráðuneytisstjóra ráðuneytis síns. Hafdís Helga Ólafsdóttir, skrifstofustjóri í forsætisráðuneytinu, hafði sóst eftir starfinu, og hafði kært kærði ráðninguna til nefndarinnar í mars og vísaði málinu til umboðsmanns Alþingis. Kærunefndin segir brot Lilju meðal annars felast í því að Hafdís hafi verið vanmetin samanborið við Pál varðandi menntun, reynslu, leiðtogahæfileika og hæfni. Verulega hafi skort á efnislegan rökstuðning ráðherra fyrir ráðningunni og ekki hafi tekist að sýna fram á að aðrar ástæður en kynferði hafi legið þar til grundvallar. Úrskurðir kærunefndarinnar eru bindandi. Í júní tilkynnti Lilja að hún hyggðist höfða mál fyrir dómstólum, gegn Hafdísi, í þeim tilgangi að ógilda úrskurðinn, sem hún sagðist í grundvallaratriðum ósammála. Hún sagði brýnt að fá úrskurð dómstóls til að eyða allri óvissu.
Héraðsdómur Reykjavíkur kvað upp dóm sinn nú laust fyrir hádegi. Niðurstaðan er sú að kröfu Lilju, íslenska ríkisins, er hafnað og úrskurður kærunefndarinnar stendur. Ríkið skal sömuleiðis greiða allan málskostnað Hafdísar Helgu, fjórar og hálfa milljón króna. Ekki hefur náðst í Lilju í morgun og því liggur ekki fyrir hvort ríkið ákveði að áfrýja málinu til Landsréttar.
En við náðum stuttu tali af Áslaugu Árnadóttur, lögmanni Hafdísar Helgu, í héraðsdómi nú rétt fyrir hádegi, en hún hafði þá ekki lesið dómsúrskurðinn sem telur um 40 blaðsíður.
Héraðsdómur Reykjavíkur hafnaði í morgun kröfu Lilju Alfreðsdóttur, menntamálaráðherra, um að ógilda úrskurð kærunefndar jafnréttismála vegna ráðningar ráðuneytisstjóra í menntamálaráðuneytið. Lilja höfðaði mál gegn Hafdísi Helgu Ólafsdóttur, sem kærði ráðninguna, til að fella úrskurð kærunefndarinnar úr gildi. 